1.  ปัจจัยความเสี่ยง และแนวทางการป้องกันความเสี่ยงของบริษัท

    1.  ความเสี่ยงจากความผันผวนของอัตราแลกเปลี่ยนเงินตราต่างประเทศ

สินค้าที่บริษัทจัดจำหน่ายส่วนใหญ่เป็นสินค้าที่นำเข้าจากต่างประเทศโดยตรง
โดยยอดการสั่งซื้อสินค้าจากต่างประเทศในปี 2553 และปี 2554 คิดเป็นประมาณร้อยละ 61
และร้อยละ 62 ของยอดการสั่งซื้อทั้งหมด ตามลำดับ
ซึ่งการเสนอราคาและการชำระเงินจะใช้เงินสกุลดอลลาร์สหรัฐและดอลลาร์สิงคโปร์เป็นหลัก
ในขณะที่สินค้าทั้งหมดจัดจำหน่ายในประเทศ
ดังนั้นบริษัทจึงอาจได้รับผลกระทบจากความผันผวนของอัตราแลกเปลี่ยนซึ่งจะส่งผลกระทบต่อต้นทุนสินค้าและกำไรขั้นต้นของบริษัท
อย่างไรก็ดีบริษัทได้คำนึงถึงผลกระทบดังกล่าวและทำการขอเปิดวงเงินซื้อขายเงินตราต่างประเทศล่วงหน้ากับสถาบันการเงินเพื่อป้องกันความเสี่ยงดังกล่าว
ซึ่งเป็นวงเงินที่สามารถครอบคลุมยอดเจ้าหนี้การค้าต่างประเทศในขณะใดขณะหนึ่ง ทั้งนี้ ณ วันที่ 31
ธันวาคม 2554
บริษัทมีวงเงินซื้อขายเงินตราต่างประเทศล่วงหน้ากับสถาบันการเงินเป็นซึ่งแบ่งเป็นวงเงินสกุลบาทไทย
120 ล้านบาท และดอลลาร์สหรัฐเท่ากับ 1.15 ล้านเหรียญ
โดยบริษัทจะซื้อเงินตราต่างประเทศล่วงหน้าอย่างสม่ำเสมอ
นอกจากนี้บริษัทได้มีการบริหารความเสี่ยงจากอัตราแลกเปลี่ยนเงินตราต่างประเทศด้วยการติดตามความเคลื่อนไหวของอัตราแลกเปลี่ยนอย่างต่อเนื่อง
ทำให้บริษัทได้รับผลกระทบจากความเสี่ยงดังกล่าวอย่างจำกัด
ดังจะเห็นได้จากผลการบริหารความเสี่ยงจากอัตราแลกเปลี่ยนในรอบ 3 ปีย้อนหลัง ตั้งแต่ปี 2552
ปี 2553 และ ปี 2554 ที่มียอด กำไร(ขาดทุน)จากอัตราแลกเปลี่ยน เท่ากับ (0.23) ล้านบาท
3.38 ล้านบาท และ (1.20) ล้านบาท ตามลำดับ
นอกจากนี้เมื่ออัตราแลกเปลี่ยนมีการเปลี่ยนแปลงจนมีผลทำให้ต้นทุนสินค้าของบริษัทเพิ่มขึ้นมาก
บริษัทจะทำการปรับราคาสินค้าไปตามสภาพตลาดโดยแจ้งให้ลูกค้าทราบล่วงหน้า
ดังนั้นความผันผวนของอัตราแลกเปลี่ยนจึงไม่ส่งผลกระทบต่อรายได้และต้นทุนของบริษัทอย่างมีนัยสำคัญ

2.  ความเสี่ยงจากการสูญเสียในการเป็นตัวแทนจำหน่ายตราสินค้า (Brand) ที่สำคัญ

บริษัทเป็นผู้จัดจำหน่ายผลิตภัณฑ์เพื่ออาชีวอนามัย ความปลอดภัย และสิ่งแวดล้อม
ที่ดำเนินธุรกิจกับบริษัทคู่ค้าที่เป็นบริษัทผู้ผลิตสินค้าหรือผู้จัดจำหน่ายที่มีตราสินค้าของตนเองมาเป็นระยะเวลา
30 ปี สำหรับตราสินค้าที่มียอดขายสูงสุด 3 อันดับแรก คิดเป็นประมาณ ร้อยละ 46
รายได้จากการขาย ในปี 2553 และ ปี 2554
ดังนั้นหากบริษัทมีการสูญเสียตราสินค้าดังกล่าวไปอาจก่อให้เกิดผลกระทบต่อยอดขายของบริษัทได้
อย่างไรก็ตามตลอดระยะเวลาที่ผ่านมาบริษัทสามารถปฏิบัติตามเงื่อนไขทางการค้าตามที่ตกลง
จึงได้รับความไว้วางใจจากบริษัทคู่ค้าให้เป็นตัวแทนจำหน่ายสินค้ามาโดยตลอด
ดังจะเห็นได้จากการที่บริษัทมียอดขายที่เติบโตขึ้นเป็นลำดับ

นอกจากนี้ บริษัทได้ดำเนินการปรับปรุง พัฒนาระบบบริหารช่องทางจัดจำหน่าย
ให้ครอบคลุมกลุ่มลูกค้าเป้าหมาย
มากขึ้นรวมทั้งการมีภาพลักษณ์ของผู้จัดจำหน่ายสินค้าด้านอุปกรณ์นิรภัยและสิ่งแวดล้อมครบวงจรอย่างมืออาชีพ
เพื่อให้บริษัทเจ้าของตราสินค้ามีความมั่นใจในบริษัท0
และยังคงมอบหมายให้บริษัทเป็นตัวแทนจำหน่ายสินค้าต่างๆ ต่อไปอย่างต่อเนื่อง

3.  ความเสี่ยงจากการไม่ได้ต่อสัญญาแต่งตั้งตัวแทนจำหน่ายตราสินค้า (Brand)

ด้วยประสบการณ์ดำเนินงานในธุรกิจนี้มามากกว่า 30 ปี บริษัทมีตราสินค้าที่จำหน่ายมากกว่า 40
ตราสินค้า มีการให้บริการและมีความสัมพันธ์ที่ดีกับลูกค้าจนเป็นที่ยอมรับของลูกค้า
อีกทั้งมีฐานลูกค้าที่แข็งแกร่งกว่า 4,000 ราย
บริษัทจึงมั่นใจว่าหากมีการสูญเสียตราสินค้าใดสินค้าหนึ่งไป
บริษัทจะสามารถหาผลิตภัณฑ์ตราสินค้าอื่นมาทดแทนและตอบสนองความต้องการของลูกค้าได้
นอกจากนี้บริษัทยังมีนโยบายที่จะพัฒนาตราสินค้าของบริษัทเอง
รวมถึงการนำเข้าตราสินค้าใหม่เพิ่มขึ้นอย่างต่อเนื่อง ซึ่งเป็นการลดความเสี่ยงได้อีกทางหนึ่ง

4.  ความเสี่ยงจากการที่บริษัทเจ้าของตราสินค้าเข้ามาทำการตลาดเอง

กรณีที่บริษัทเจ้าของตราสินค้ามีความประสงค์จะเข้ามาทำตลาดในประเทศไทยโดยตรงโดยไม่ผ่านบริษัท
อาจทำให้บริษัทมีความเสี่ยงในการสูญเสียความเป็นตัวแทนจำหน่ายตราสินค้านั้นๆ
และมีความเสี่ยงที่จะต้องแข่งขันกับบริษัทเจ้าของตราสินค้าที่จะเข้ามาทำการตลาดเอง
อย่างไรก็ดีบริษัทเชื่อว่าความเสี่ยงดังกล่าวมีโอกาสเกิดน้อยเนื่องจากบริษัทเป็นตัวแทนจำหน่ายสินค้าที่สามารถตอบสนองความต้องการของลูกค้าแบบครบวงจร
ครอบคลุมอุตสาหกรรมต่างๆ เพื่ออำนวยความสะดวกในการสั่งซื้อผลิตภัณฑ์
นอกจากนี้บริษัทยังมีบุคลากรที่มีความรู้และความชำนาญ
สามารถปรับเปลี่ยนกลยุทธ์เพื่อสนองต่อความต้องการตามแนวโน้มของธุรกิจในปัจจุบันและอนาคต
ที่กำลังมุ่งเน้นไปสู่การลดต้นทุนและขั้นตอนการทำงานโดยการสั่งซื้อจากผู้ขายเพียงรายเดียว

5.  ความเสี่ยงจากลูกหนี้การค้า

การจัดจำหน่ายสินค้าของบริษัทในปี 2553 และ ปี 2554 มียอดขายเครดิตคิดเป็นประมาณ ร้อยละ
96 และ 95 ของรายได้รวมจากการขายและการให้บริการ
โดยเป็นการจำหน่ายแบบให้เครดิตในการชำระเงิน
ดังนั้นกรณีที่ลูกค้าของบริษัทมีลักษณะเป็นหนี้สูญหรือหนี้สงสัยจะสูญเป็นจำนวนที่มีนัยสำคัญอาจส่งผลต่อสภาพคล่องและผลการดำเนินงานของบริษัท
บริษัทจึงมีนโยบายเน้นการควบคุมคุณภาพของลูกหนี้การค้า ซึ่งในส่วนของลูกค้ารายใหม่
(ยกเว้นลูกค้ารายใหญ่ที่เป็นนิติบุคคลที่มีชื่อเสียงเป็นที่ยอมรับทั่วไป)
จะต้องมีการสั่งซื้อสินค้าเป็นเงินสดเป็นระยะเวลาหนึ่งก่อนที่จะมีการพิจารณาเปิดวงเงินให้เครดิตในการสั่งซื้อ
นอกจากนี้บริษัทยังมีนโยบายการให้เครดิตที่รัดกุมกับลูกค้าโดยมีการพิจารณาทบทวนเครดิตลูกค้าสม่ำเสมอ
จึงทำให้ที่ผ่านมาระหว่างปี 2552 ถึง ปี 2554
บริษัทมียอดหนี้สงสัยจะสูญจากลูกหนี้การค้าเพียงร้อยละ 0.38 ร้อยละ 0.001 และ ร้อยละ 0.67
ของยอดขายเครดิตตามลำดับ สำหรับนโยบายการตั้งค่าเผื่อหนี้สงสัยจะสูญนั้น
บริษัทมีนโยบายการตั้งค่าเผื่อหนี้สงสัยจะสูญโดยบันทึกค่าเผื่อหนี้สงสัยจะสูญโดยประมาณจากจำนวนหนี้อาจเกิดขึ้นจากการเรียกเก็บเงินจากลูกหนี้ไม่ได้ตามเงื่อนไขการชำระเงิน
โดยอาศัยประวัติการเรียกเก็บเงินในอดีตและตามสถานะปัจจุบันของลูกหนี้คงค้าง ณ วันที่งบดุล
โดยพิจารณาจากลูกหนี้ที่มีอายุการชำระหนี้เกิน 180 วัน และไม่มีการเคลื่อนไหว ซึ่งอาจพิจารณา
ตั้งค่าเผื่อหนี้สงสัยจะสูญร้อยละ 100 จากยอดหนี้คงค้างทั้งสิ้นเป็นราย ๆ ไป

6.  ความเสี่ยงจากระบบการจัดซื้อและบริหารสินค้าคงคลังของบริษัท

บริษัทมีรายการสินค้าที่จำหน่ายอยู่มากกว่า 3,000 รายการ
โดยสินค้าบางรายการที่เป็นที่นิยมของลูกค้าจะมีการขาดตลาดบ้างในบางโอกาส
หรือมีสินค้าบางรายการที่คงค้างอยู่ในคลังสินค้าไม่ได้นำออกมาจำหน่ายหรือจัดโครงการส่งเสริมการขายเพื่อจำหน่ายสินค้าค้างสต็อคให้เร็วขึ้น
ทำให้บริษัทเสียโอกาสในการจำหน่ายสินค้า เช่น สินค้าล้าสมัย สินค้าหมดอายุ เป็นต้น
อย่างไรก็ตามบริษัทมีนโยบายที่จะพัฒนาประสิทธิภาพการให้บริการ
โดยการบริหารจัดการห่วงโซ่อุปทานทั้งระบบ และได้นำเอาโปรแกรมคลังสินค้า (WMS) มาจัดการ
ในด้านการบันทึกรายละเอียดของสินค้า การเก็บสินค้า การกระจายสินค้า และการสั่งซื้อสินค้า
เพื่อให้ได้สินค้าที่ถูกต้อง รวดเร็ว สามารถบริหารคลังสินค้าได้อย่างมีประสิทธิภาพ
ตอบสนองความต้องการของลูกค้าและทำให้ลูกค้ามั่นใจในการให้บริการได้เป็นอย่างดี
บริษัทเชื่อว่าโปรแกรมระบบบริหารคลังสินค้านี้จะช่วยลดปัญหาเรื่องการขาดสินค้าและการมีสินค้าค้างสต็อค
อัตราการหมุนของสินค้า อันเป็นการช่วยบริหารต้นทุนสินค้าได้อีกทางหนี่ง

  1.7
  ความเสี่ยงจากโครงการขายน้ำที่ได้จากการบำบัดให้กับลูกค้ากลุ่มอุตสาหกรรมในลักษณะเดียวกับรูปแบบของสัมปทาน

ในปี 2554 บริษัทมีโครงการขายน้ำที่ได้ผ่านการบำบัดให้กับลูกค้าอุตสาหกรรมและพาณิชยกรรม
ในลักษณะรูปแบบของสัมปทานจำนวน 2 โครงการ
โดยบริษัทลงทุนในเครื่องจักรและอุปกรณ์รวมถึงการติดตั้งพร้อมใช้งานให้กับลูกค้าทั้งหมด
ซึ่งบริษัทเป็นผู้รับผิดชอบค่าใช้จ่ายในการดำเนินงานทั้งหมด
และเก็บรายได้จากการจำหน่ายน้ำที่บำบัดแล้วจากลูกค้าตามที่ระบุในสัญญา
ซึ่งทั้งสองโครงการไม่พบความผิดพลาดจากการผิดสัญญาหรือการจ่ายชำระเงิน
แต่ความคุ้มทุนของโครงการยังไม่ได้ตามเป้าหมาย
เพื่อเป็นการลดความเสี่ยงดังกล่าวบริษัทมุ่งเน้นการจัดการบริหารต้นทุนโดยการกำหนดอัตรากำไรขั้นต้นขั้นต่ำและให้
ผู้รับจ้างช่วงเป็นผู้ดำเนินการบริหารจัดการให้เป็นไปตามเป้าหมายภายใต้งบประมาณที่กำหนด

  1.8 ความเสี่ยงจากเงินลงทุนและการให้กู้ยืมเงินแก่บริษัทย่อย

ปัจจุบัน บริษัทมีเงินลงทุนในหุ้นสามัญของบริษัทย่อยในสัดส่วนร้อยละ 76.67
คิดเป็นมูลค่าเงินลงทุนจำนวน 11.50 ล้านบาท นอกจากนี้
บริษัทตกลงให้บริษัทย่อยกู้ยืมเงินโดยการออกตั๋วเงินมูลค่า 5 ล้านบาท อัตราดอกเบี้ย MLR+3 ต่อปี
และทำสัญญาค้ำประกันสินเชื่อประเภทหนังสือค้ำประกัน ให้แก่บริษัทย่อยเป็นวงเงิน 20 ล้านบาท
โดยบริษัทเป็นผู้ถือหุ้นเพียงรายเดียวที่ให้การสนับสนุนทางด้านการเงิน
ดังนั้นหากผลประกอบการของบริษัทย่อยไม่เป็นไปตามแผน
อาจจะทำให้บริษัทย่อยไม่สามารถชำระดอกเบี้ยและเงินกู้ยืมได้ตามเงื่อนไขและตามระยะเวลาที่กำหนด
ซึ่งการให้การสนับสนุนด้านการเงินข้างต้นจะส่งผลกระทบต่อเงินลงทุนและเงินให้กู้ยืมในส่วนของเงินต้นของบริษัท
ไม่เกิน 16.50 ล้านบาท และภาระผูกพันและหนี้สินที่อาจจะเกิดขึ้นในอนาคตเป็นจำนวนไม่เกิน 20
ล้านบาท นอกจากนี้ยังอาจจะไม่ได้รับการจ่ายชำระดอกเบี้ย รวมถึงความเสียหายอื่นๆ
ที่อาจเกิดขึ้นจากการค้ำประกัน จากการให้การสนับสนุนด้านการเงินดังกล่าว
ทั้งนี้การให้เงินกู้ยืมดังกล่าวเป็นข้อตกลงในการร่วมทุนตั้งแต่เริ่มก่อตั้งบริษัทย่อย
เพื่อให้บริษัทย่อยมีสภาพคล่องหมุนเวียนในการดำเนินธุรกิจ

อย่างไรก็ตามบริษัทได้ตระหนักถึงความเสี่ยงที่อาจเกิดขึ้นกรณีบริษัทย่อยไม่สามารถดำเนินการได้ตามแผนซึ่งอาจส่งผลกระทบต่อความสามารถในการชำระหนี้ให้กับบริษัทตามสัญญาที่ได้ระบุไว้ข้างต้น
บริษัทจึงได้กำหนดนโยบายในการให้การสนับสนุนทางการเงินให้แก่บริษัทย่อย
โดยในอนาคตมีนโยบายให้บริษัทย่อยพึ่งพาตนเองโดยการกู้ยืมเงินจากสถาบันการเงิน
เว้นแต่หากมีความจำเป็นที่จะขอให้บริษัทสนับสนุนทางการเงินเพื่อดำเนินการทางธุรกิจ
จะต้องขออนุมัติจากกรรมการตรวจสอบและกรรมการบริษัทเพื่ออนุมัติการเข้าทำรายการในแต่ละครั้ง
และการสนับสนุนทางการเงินดังกล่าวจะต้องเป็นไปตามสัดส่วนการถือหุ้น สำหรับงบการเงินปี 2554
บริษัทฯได้ตั้งสำรองการด้อยค่าของเงินลงทุนเต็มจำนวนแล้ว

1.9 ความเสี่ยงจากการดำเนินงานของบริษัทย่อย

-   ความเสี่ยงจากการพึ่งพิงบุคลากรหลัก

ธุรกิจของบริษัทย่อยเป็นธุรกิจที่ต้องอาศัยความรู้ความสามารถ
รวมถึงประสบการณ์ของบุคลากรในการดำเนินงาน โดยเฉพาะอย่างยิ่งในธุรกิจบริการออกแบบ ผลิต
และติดตั้งระบบบำบัดน้ำดีและน้ำเสีย ซึ่งต้องพึ่งพาความรู้
และความชำนาญเฉพาะด้านของบุคลากรเป็นหลัก
โดยเฉพาะวิศวกรผู้เชี่ยวชาญในด้านวิศวกรรมสิ่งแวดล้อมที่มีประสบการณ์
การสูญเสียบุคลากรเหล่านี้ย่อมส่งผลกระทบต่อการดำเนินงานและความสามารถในการแข่งขันของบริษัทย่อย
อย่างไรก็ตามในปี 2554 บริษัทได้พัฒนาบุคลากรและสรรหาผู้ที่มีความรู้
ในธุรกิจเรื่องการออกแบบและติดตั้งระบบบำบัดน้ำดีน้ำเสีย เข้ามาร่วมงานกับบริษัทฯ รวมทั้ง
กระจายอำนาจการบริหารจัดการภายในบริษัทย่อยใหม่

-   ความเสี่ยงจากการเปลี่ยนแปลงของเทคโนโลยี

ธุรกิจบริการออกแบบ ผลิต และติดตั้งระบบบำบัดน้ำดีและน้ำเสีย
มีการพัฒนาและเปลี่ยนแปลงเทคโนโลยีตลอดเวลาที่ผ่านมา ทั้งในด้านประสิทธิภาพ ราคา
และความเหมาะสมกับลักษณะการใช้งานแต่ละประเภท
ซึ่งจะส่งผลต่อความสามารถของการแข่งขันและภาวะการแข่งขันในอุตสาหกรรม ดังนั้น
บริษัทและบริษัทย่อยในฐานะผู้จัดจำหน่าย ผู้ผลิตอุปกรณ์
และผู้ให้บริการจึงต้องมีการศึกษาและติดตามข้อมูลของเทคโนโลยีที่เปลี่ยนแปลง
รวมถึงจัดหาผลิตภัณฑ์ใหม่ๆ เพื่อให้มีความสามารถในการแข่งขันอย่างต่อเนื่อง
ซึ่งบริษัทได้มีการส่งพนักงานเข้าร่วมการอบรมและสัมมนา
และมีการติดตามเทคโนโลยีที่เปลี่ยนไปจากสื่อต่างๆอย่างสม่ำเสมอ
รวมถึงได้มีการจัดทำโครงการพัฒนาและฝึกอบรมบุคลากร ร่วมกับสถาบันการศึกษาที่มีความชำนาญ
และยังได้รับความรู้ในด้านเทคโนโลยีเพิ่มเติมในหลายๆ
ด้านที่ได้รับการนำเสนอจากผู้ผลิตสินค้าที่บริษัทเป็นตัวแทนจำหน่ายและในปี 2554
บริษัทได้รับการถ่ายทอดเทคโนโลยีในการบำบัดน้ำจาก บริษัท GE Water and Process
Technology (Thailand) จำกัด โดยวิธีเข้าร่วมสัมมนากับผู้ขายเป็นประจำทุกปี
ควบคู่กับการทำวิจัยและพัฒนาสินค้าด้วยทีมงานของบริษัทฯ